
Vitenskapsfilosofi for arkitekter

Universitetssystemet er blitt utvidet til å inkludere skoler og fag uten vitenskapelige tradisjoner, og disse er blitt pålagt forskningsplikt. Da reises spørsmålet om hva slags  vitenskapsfilosofi som kan underbygge arkitekturforskning. Faget er egentlig i ferd med å danne flere små tradisjoner innen så forskjellige emner som bygningsteknologi, planlegging, arkitekturhistorie og problemstillinger innen design. Dermed er det forskjellige oppfatninger blant arkitekter om hva forskning er og bør være, omtrent som det er mellom fagmiljøer på Gløshaugen og Dragvoll. 

Mange arkitekter mangler forskningserfaring. Faget er i hovedsak en profesjonell praksis og ikke minst en form for privat næringsliv. Diskursen om forskning forkludres av at profesjonen er sterkt preget av normativ tenkning og retorikk, som er naturlig til praksisens og næringslivets behov. Arkitekter låner andre fags begreper, og bruker dem metaforisk eller poetisk, noe som ofte fører til feilaktig bruk av forskningens fagterminologi. 

Mo’s løsning er å vise til fag som arkitekters problemstillinger kan sammenliknes med, slik at de kan støtte seg til forskningsmetoder og vitenskapsfilosofi som passer den typen problemstilling den enkelte har. Dette er kontroversielt. På Arkitekthøgskolen i Oslo, og delvis på NTNU, er løsningen heller å hevde arkitekturens egenart, alliere seg med andre ”making professions” og erklære arkitekturens rett til å være ”vitenskapelig på egen måte”. Uansett har ikke filosofi og andre fag vært særlig oppmerksom på hvor annerledes tenkende arkitekter er, i forhold til vitenskap og forskning.

Linn Mo er professor ved Institutt for byforming og planlegging ved NTNU.

